b'\n_START_ARTICLE_\nHelmstedt\n_START_SECTION_\nGeograafia\n_START_PARAGRAPH_\nHelmstedt asub Elmi ja Lappwaldi m\xc3\xa4gede vahelises lohus, mis on \xc3\xbcleminekuala Harzi p\xc3\xb5hjapoolsete eelm\xc3\xa4gede ja P\xc3\xb5hja-Saksa madaliku vahel. Seda \xc3\xbcmbritseb Elm-Lappwaldi maastikukaitseala. Kesklinn paikneb umbes 36 km Braunschweigist idas, 45 km Magdeburgist l\xc3\xa4\xc3\xa4nes ja 90 km Hannoverist idas._NEWLINE_Haldusalasse kuuluvad paikkonnad Barmke ja Emmerstedt, mis m\xc3\xb5lemad liidendati 1974. aasta haldusreformiga, ning B\xc3\xbcddenstedt, mis liidendati 2017. aastal, samuti kuurortlinn Bad Helmstedt, umbes 3,5 km kesklinnast idas.\n_START_SECTION_\nAjalugu\n_START_PARAGRAPH_\nAsulat Saksimaa hertsogiriigis on esmakordselt mainitud kui Helmonstede 952. aasta dokumendis, mille andis v\xc3\xa4lja Saksa kuningas Otto I. Varem kutsuti linna ka Helmst\xc3\xa4dt, linn arenes benediktlaste Sankt Ludgeri kloostri l\xc3\xa4heduses, mille Liudger asutas 800. aasta paiku misjonijaamana. Helmstedti linna\xc3\xb5igus p\xc3\xa4rineb 1247. aastast. Linn kuulus 1490. aastani Werdeni abtkonnale, mil selle ostis Braunschweig-L\xc3\xbcneburgi hertsogkond. Aastatel 1576 kuni 1810 asus siin Helmstedti \xc3\x9clikool._NEWLINE_1940. aastate l\xc3\xb5pust kuni 1990. aastani oli linnas suur piiripunkt L\xc3\xa4\xc3\xa4ne-Saksamaa ja Ida-Saksamaa vahel. Peamine raudtee ja Autobahn L\xc3\xa4\xc3\xa4ne-Saksamaa ja Berliini vahel, l\xc3\xa4bi Ida-Saksamaa, algas Helmstedt\xe2\x80\x93Marienborni piiripunktist, tuntud ka kui Checkpoint Alpha. Ametlik s\xc3\xb5jav\xc3\xa4eline liiklus NATO riikidest L\xc3\xa4\xc3\xa4ne-Berliini oli lubatud vaid seda teed pidi.'